Gandia acull el primer Aplec d'Història Medieval de la Safor
10 gener 2024

## Gandia acull el primer Aplec d'Història Medieval de la Safor10 gener 2024Última actualització: 10 gener 2024

![](../gestion/img/40334b21168564fa8aed9015c366e26a1451e9d365d0e01924f52efe53ec2c6c.jpg)  
  

La **primera tinenta d’Alcaldia i regidora de Patrimoni Cultural, Alícia Izquierdo**; els **organitzadors, Miquel Faus i Frederic Aparisi, tots dos membre del departament d’història medieval de la UV**, i el **president de la Mancomunitat de la Safor, Salvador Femenia**, han presentat hui el **primer Aplec d'Història Medieval de la Safor**.

  
Es tracta d'una trobada científica, que acollirà el **Museu Arqueològic de Gandia (MAGa)** els dies **26 i 27 de gener**, de més d’una 15 investigadors i investigadores de la comarca, majoritàriament joves, que han posat la mirada sobre la Safor per fer d’ella l’observatori de les seues recerques. La iniciativa ja es duu a terme en altres llocs com la Vall d'Albaida o la Ribera. Cal explicar que, en aquest cas, el cicle està especialitzat en el període medieval perquè els organitzadors, experts en la matèria, així ho han considerat.

  
_«La idea és que es consolide i que, a partir d’ara, cada edició siga en un lloc diferent de la Safor»_, ha comentat Izquierdo. Com a capital de la comarca, enguany Gandia ha assumit el repte de ser la seu del projecte gràcies a l'ajuda del director del MAGa, Joan Negre, que ha sigut el secretari local i coorganitzador de la primera edició, i a la col·laboració de la Mancomunitat de Municipis de la Safor.

  
El programa començarà d’ací dos divendres amb l'obertura institucional a les 11 hores i la conferència inaugural "Seqüeles de les Germanies. Valldigna i el forn de Carcaixent.”, que es farà a les 11.30 hores i estarà impartida per l'historiador i escriptor Ferran Garcia-Oliver.

  
La primera sessió del dia, que començarà a les 12.30 hores, estarà moderada pel doctor i historiador Ferrán Esquilache i comptarà amb la participació de Joan Negre i l'arqueòleg Miquel Roselló, els quals hi parlaran sobre les intervencions més recents que s'han fet als castells de la Safor.

  
A les 16 hores hi haurà un segon col·loqui sobre la població rural i la producció agrària en l'època andalusina. En aquest cas, moderarà Joan Negre i participaran Ferran Esquilache, l'historiador Emili Moscardó i l'arqueòleg i historiador Miquel Signes.

  
A les 18 hores arrancarà la tercera i última sessió del dia, en la qual els arqueòlegs Noemí Daniel i Toni el Verger Dos Santos, i l'historiador Miguel Robledillo, parlaran sobre els límits del territori medieval amb l'ajuda del moderador Miquel Signes.

  
El dissabte 27 començarà a les 9.30 hores amb la ponència sobre les armes dels cavallers que moderarà Frederic Aparisi Romero i duran a terme els historiadors José Luis Pastor Zapata, Luis Galán i Miquel Faus.

  
A les 11.30 hores arribarà la segona sessió, dedicada a la paraula i la música escrita i moderada per Miquel Faus, que dirigirà a la doctora en Història Medieval Sandra Bernabeu; el musicòleg Ferran Escrivà; el doctor en Història de la Cultura Escrita, Alfred García, i la filòloga Blanca García.

  
Finalment, José Luis Pastor Zapata moderarà la sessió dedicada a les dones a la Safor medieval, que començarà a les 16 hores i comptarà amb la participació de Frederic Aparisi i la historiadora medieval Marta Morant. Després d'aquest col·loqui, vindran les conclusions i el tancament del cicle, que tindrà lloc a les 17.30 hores.

  
Totes les xarrades estaran obertes al públic i les persones interessades en assistir poden consultar el programa complet a les **xarxes socials del MAGa i de l’Ajuntament de Gandia**_. «Hem volgut que fora gratuït perquè el públic general, no acadèmic, puga acudir i conéixer què està passant dins del sector. Tanmateix, això no deixa de ser una reunió científica en la qual tot es comunicarà d'una forma molt rigorosa»_, ha assenyalat Faus.

  
Finalment, Femenia ha assegurat que la Mancomunitat sempre donarà el seu suport a tot allò que siga _«difondre la cultura i el patrimoni de la comarca»_, i ha convidat totes les persones de la Safor a descobrir aquesta iniciativa.

[Twittear](https://twitter.com/share)